CXXIX.  Privilegium pro monasterio S. Mariae Pontiniacensi.   (Laterani? Maii 18.) [MARTENI,  Thesaur. Anecdot.,  III, 1231.]
Author: Adrianus IV

ADRIANUS episcopus, servus servorum Dei, dilecto filio GUIZARDO abbati monasterii S. Mariae de Pontiniaco, ejusque fratribus tam praesentibus quam futuris regularem vitam professis in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Eapropter, dilecti in Domino filii, vestris justis postulationibus clementer annuimus, et praefatum monasterium in quo divino estis mancipati obsequio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona idem monasterium inpraesentiarum juste et canonice possidet, vel in futuro, Domino praestante, poterit adipisci rationabiliter, firma vobis vestrisque successoribus et illibata permaneant. In quibus haec propriis duximus exprimenda vocabulis. Abbatiam de Pontiniaco cum omnibus pertinentiis suis, Grangiam, S. Porcariam, Bunionem, Creceium, Challiacum, Burs, Vilers, Algremontem, Campum-inventum, Folcherias, Aiglisoles, cum omnibus pertinentiis earum in nemoribus, in planis, pratis, aquis, usaria quoque in universa Otta, et in nemoribus quae ad Senonensem archiepiscopum et Trecensem episcopum pertinent, sicut ab eis pia vobis devotione concessum, et scripti sui pagina noscitur confirmatum. Statuimus etiam ut infra circuitum grangiarum vestrarum nullus omnino hominem capere, vel furtum, aut rapinam facere, seu violentiam exercere praesumat. Adjicimus praeterea ut infra spatium dimidiae leucae circa grangias vestras, et praecipue circa grangiam Seveiae, domum aliquam de novo ad habitandum nulla penitus ecclesiastica saecularisve persona sine conscientia et permissione vestra facultatem habeat construendi. Si quis autem id attentare praesumpserit, canonica sententia percellatur. Sane novalium vestrorum, quae propriis manibus aut sumptibus colitis, sive de nutrimentis vestrorum animalium, nullus a vobis decimas praesumat exigere. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed illibata omnia et integra conserventur, eorum pro quorum gubernatione et sustentatione concessa sunt usibus omnimodis profutura, salva sedis apostolicae auctoritate. Si qua igitur, etc. S. PETRUS, S. PAULUS, ADRIANUS PAPA IV. Locus monogrammatis. OCULI MEI SEMPER AD DOMINUM. Ego Adrianus catholicae Ecclesiae episcopus. Ego Gregorius Sabinensis episcopus. Ego Manfredus presbyter card. tituli S. Sabinae. Ego Octavianus presbyter card. tituli S. Ceciliae. Ego Gerardus presbyter cardinalis tituli S. Stephani in Coelio Monte. Ego Joannes presbyter cardinalis Sanctorum Joannis et Pauli tituli Pammachii. Ego Henricus presbyter cardinalis SS. Nerei et Achillei. Ego Joannes presbyter cardinalis tituli Sanctorum Silvestri et Martini. Ego Aldebrandus presbyter cardinalis tituli Basilicae XII apostolorum. Ego Radulfus diaconus cardinalis S. Luciae in Septasolis. Ego Guido diaconus cardinalis S. Mariae in Porticu. Ego Jacintus diaconus cardinalis S. Mariae in Cosmedin. Ego Ardicio diaconus cardinalis S. Theodori. Ego Boso diaconus cardinalis Sanctorum Cosmae et Damiani. Ego Albertus diaconus cardinalis S. Adriani. Data per manum Rolandi, sanctae Romanae Ecclesiae presbyteri cardinalis et cancellarii, XV Kalendas Junii, indictione V, Incarnationis Dominicae, anno 1156, pontificatus vero domni Adriani papae IV, anno III.